謁禹廟
作者：孟簡
朝代：唐

paragraphs: 九土昔淪墊，八方抱殷憂。
哲王受《洪範》，羣物承天休。
源委有所在，勤勞會東州。
稽山何峻極，清廟居上頭。
律度非外事，辛壬寧少留。
歌謠自不去，覆載將何求？
靈長表遠績，經啓蒙宏猷。
孰敢備佐命，天吳與陽侯。
玄功餘玉帛，茂實結松楸。
蓋影庇風雨，湖光搖冕旒。
質明簫鼓作，通昔禮容脩。
騂牢設舊物，洿水配庶羞。
深沈本建極，傲很亦思柔。
陰怪尚奔走，靈徒如獻酬。
怳疑仙駕動，靜見宿雲收。
竹樹依積潤，菰蒲託清流。
謬茲領百越，忽復歷三秋。
丹懇諒可薦，庶幾無年尤。
（見《會稽掇英總集》卷八）。